A Nemzeti Színház mindenkori feladatai közé tartozik a magyar és a világirodalom olyan műveinek bemutatása, amelyek fontos emberi értékeket közvetítenek. Mivel a Nemzeti Színház jelenlegi repertoárján már szerepel a három nagy nemzeti drámánk (Katona József: Bánk bán, Madách Imre: Az ember tragédiája és Vörösmarty Mihály: Csongor és Tünde), valamint Shakespeare, Moliére, Csehov, Goldoni, Szigligeti Ede, Örkény István és mások fontos művei, ezért igyekeztünk olyan darabokat választani, amiket még nem játszik a színház, de szerintünk bekerülhetne a műsorba.

A Nemzeti Színháznak három játszóhelye van: a nagyszínpad és két stúdiószínpad: a Gobbi Hilda Színpad és a Kaszás Attila Terem. Úgy próbáltuk összeállítani a műsortervet, hogy minden színpadra jusson előadás. Arra is próbáltunk figyelni, hogy legyen a műsorban klasszikus, kortárs, magyar és külföldi szerző műve, valamint kifejezetten középiskolásoknak és felnőtteknek szóló előadások is. A főszempontunk az volt, hogy olyan előadások kerüljenek a műsorba, amiket fiatalabbak és idősebbek együtt is megnézhetnek, amelyek mindkét fél számára élmény lehet.

**A műsorterv:**

**Szörényi Levente -Bródy János: István, a király – rockopera**

Bár első hallásra talán egy rockopera nem illik a Nemzeti Színház szellemiségéhez, mi mégis úgy gondoljuk, hogy a magyar államalapítás története odavaló. Ráadásul a rockopera olyan műfaj, ami egyszerre vonzza be a színházba a felnőtteket és a fiatalokat is. István királyt és Koppányt mindenki ismeri, a mi generációnk is énekli ezeket a dalokat, ezért olyan darab ami a szülőnek és gyereknek is közös élmény. A színészeknek jó lehetőség, hogy megmutassák kiváló énektudásukat, zenei képességeiket is.

**Moliére: A képzelt beteg**

Moliére komédiájára azért gondoltunk, mert a járványhelyzet miatt mindannyiunkhoz közel került a betegség gondolata és ezzel a darabbal egy kicsit más szemszögből, egy kis humorral tudunk ránézni a helyzetre és önmagunkra. Ráadásul egy év színház nélküli élet után az emberek ki vannak éhezve a nevetésre. Ez a klasszicista komédia pedig igazán alkalmas a szórakoztatásra. Argan, a ház ura beleőrül a betegségtudatba, csak magával és a nem létező betegségével van elfoglalva, emiatt nem képes a családjára figyelni. Csak az orvosokban hisz, lányát, Angyalkát is egy orvoshoz akarja feleségül adni, de ő természetesen mást szeret. Megvan benne a klasszikus komédiák alaphelyzete. A darab tükröt mutat a nézőknek, szembe kell nézniük a félelmeikkel, negatív érzéseikkel és tulajdonságaikkal.

Ezt az előadást stúdiószínpadon képzeljük el, mert ott térben is közelebb lehet hozni a nézőkhöz a játékot, ettől személyesebb lesz az előadás.

**Bernard Shaw: Szent Johanna**

Ezt a történelmi témájú drámát azért gondoltuk bemutatni, mert Szent Johanna története, aki hősként harcolt a százéves háborúban a francia nép felszabadításáért, majd máglyán elégették, egy igazi példa. Egy olyan paraszti származású fiatal lányról szól, aki férfiakat is meghazudtoló bátorsággal küzd az igazáért, de végül a korát meghaladó gondolatai miatt meg kell halnia. Olyan hősökre és példaképekre, mint amilyen Szent Johanna, mindig szükség van. Ezt a történetet mindenképp méltónak tartjuk a Nemzeti Színházhoz.

Az előadást nagyszínpadra álmodtuk meg.

**Középiskolásoknak szóló, három előadásból álló bérlet:**

**Szophoklész: Antigoné**

**Miro Gavran: Kreón Antigonéja**

**Tasnádi István: Kartonpapa**

Azt gondoltuk, hogy egy három előadásból álló bérletet kínálunk a középiskolásoknak, és azért ezt a három darabot választottuk, mert mindhárom a hatalomról szól, de más-más szemszögből. Szerintünk izgalmas lenne körbejárni ezt a témát, ezért mindhárom előadáshoz tartozna egy drámafoglalkozás is. Azért lenne bérletben, hogy a diákok mindhárom előadást megnézzék és mindhárommal foglalkozzanak mélyebben. Természetesen felnőttek is megnézhetik az előadásokat, nekik is ugyanúgy érdekes lenne.

Szophoklész klasszikus drámájának központi témája az emberi törvények és az isteni törvények szembenállása. Kreón és Antigoné konfliktusát mindenki ismeri, hiszen kötelező tananyag. Ezt a tragédiát nagyszínpadon, látványos díszletekkel és mozgásszínházi elemekkel képzeltük el.

A Kreón Antigonéjában az eredeti dráma szereplőiből csak a két főszereplő marad: Kreón és Antigoné. A kettejük konfliktusáról, a hatalom és a manipuláció fokozatairól szól ez a kortárs mű. Ez a dráma röviden arról szól, hogy Kreón börtönbe záratja az unokahúgát, akit két héten belül ki akar végeztetni. Kiderül, hogy Iszménén kívül minden rokonát megölette már, és arra akarja rávenni Antigonét, hogy játssza el a saját halálát úgy ahogy az az eredeti görög drámában meg van írva (amit itt Kreón írt meg), így Antigoné hősként halhatna meg, Kreón pedig eljátszhatná a megbánást és népe nem tartaná őt olyan zsarnoknak. Nagyon izgalmas ahogy a szerző a görög dráma témáját áthelyezi egy mai korba, de felhasználja benne az eredeti történetet is. Elképesztően hatásosan írja le a hatalmon maradás küzdelmét, és mutatja meg, hogy mivé is válik az ember, ha övé az abszolút uralom. Véleményünk szerint nagyon érdekes lenne a két drámát egymás után látni, majd a drámafoglalkozásokon továbbgondolni, elemezni sok-sok játékkal.

A Kreón Antigonéja mindenképpen stúdiószínházi előadás lenne.

A harmadik hatalommal foglalkozó dráma egy kortárs magyar szerző, Tasnádi István Kartonpapa című műve. Ez a darab egy felnőtt testvérpárról szól, amiben a lánytestvér férje meghalt és fiával vacsorázni mennek a fiútestvér családjához. A halott férjet egy kivágott kartonfigura formájában hozzák magukkal és úgy viselkednek vele, mintha élne. Ebből az abszurd helyzetből indul ki a dráma cselekménye. Azért tartjuk örökérvényűnek ezt a darabot, mert a Kartonpapa az elnyomó hatalmat szimbolizálja, ami akkor is jelen marad az emberek életében amikor a zsarnok már meghalt. Így nemcsak a családról szól ez a történet, hanem a társadalomról, a történelemről, hiszen a zsarnokság minden történelmi korban megtalálható. Természetesen ehhez az előadáshoz is tartozna drámafoglalkozás, de felnőtteknek is meleg szívvel ajánljuk az előadás megnézését.

**Off program**

Szeptember 8. 1965 óta az írástudatlanság elleni küzdelem nemzetközi napja és a Nemzeti Színház is küldetésének érzi, hogy a fiatalokkal megszerettessék az olvasást és az írást. Szeptemberben indul az iskolai tanév, valamint a színházi évad is. Ezekből az alkalmakból egy háromnapos családi mini fesztivált terveztünk szeptember 10-12-ig, aminek a középpontjában a meseírás, mesemondás és a történetmesélés áll. Ezen a három napon kicsiket, nagyokat egyaránt szívesen látunk, hiszen a mese az első irodalmi műfaj, amivel életünkben először találkozunk. A fesztiválon a diákoké lenne a főszerep, olyan programokat szerveznénk, amiken ők megmutathatnák magukat.

A színház előzetesen rajzpályázatot hirdetne az általános iskolások körében. A hívószó a „mese”. A látogatók a képeket péntek, szombat és vasárnap is megtekinthetik a színház melletti útvesztőben.   
A felső évfolyamosoknak meseíró pályázatot szerveznénk, illetve a középiskolásoknak novellaíró pályázatot. A meseíró verseny eredményeit szombaton délben, a novellaíró pályázat eredményeit vasárnap délben hirdetnénk ki. A helyezetteken kívül különdíjakat is kiosztanánk, a nyertesek könyvjutalommal és színházi jegyekkel gazdagodnának.  
Vers, mese- és prózamondó versenyre is lehetne jelentkezni ötödik osztálytól tizenkettedik osztályig.

**Tervezett program:**

**Szeptember 10. péntek:**

10:00-11.30: Népmesék bábelőadásban, a színház melletti fás, sziklás területen

11:30-12:00: A rajzpályázat rajzainak kiállításmegnyitója, a labirintus bejáratánál

12:00-14:00: Fiataloknak drámajátékok, Bajor Gizi park

13:00-18:00: Kézműves foglalkozás: kesztyűsbáb készítés, arcfestés,

meseillusztrálás, Bajor Gizi park

14:00-19:00: Versmondó verseny 5-8. osztály, Gobbi Hilda színpad

16:00-18:00: Beszélgetés Berg Judit írónővel, Kaszás Attila színpad

19:30-20:00: Versmondó verseny 5-8. osztály eredményhirdetés, Gobbi Hilda színpad

**Szeptember 11. szombat:**

10:00-12:30: János vitéz, a Nemzeti Színház előadása, nagyszínpad

12:00-14:00: Versmondó verseny 9-12. osztály, Gobbi Hilda színpad

12:00-14:00: Drámajátékok, Bajor Gizi park

13:00-18:00: Kézműves foglalkozás: kesztyűsbáb készítés, arcfestés

meseillusztrálás, Bajor Gizi park

14:00-16:30: Mesemondók határon innen és túl (meghívott hivatásos mesemondók előadásai), Kaszás Attila színpad

14:30-15:00: Versmondó verseny 9-12. osztály eredményhirdetés, Gobbi Hilda színpad

15:00-19:00: Mese- és prózamondó verseny 5-8. osztály Gobbi Hilda színpad

19:30-20:00: Mese- és prózamondó verseny 5-8. osztály eredményhirdetés, Gobbi Hilda színpad

**Szeptember 12. vasárnap:**

10:00-11:15: Misimókus filmvetítés, Kaszás Attila színpad

11:00-14:00: Mese- és prózamondó verseny 9-12. osztály, Gobbi Hilda színpad

12:00-13:10: Lúdas Matyi filmvetítés, Kaszás Attila színpad

12:00-14:00: Dráma játékok, Bajor Gizi park

13:00-18:00: Kézműves: Kesztyűsbáb készítés, arcfestés,

meseillusztrálás, Bajor Gizi park

14:00-16:00: Háry János filmvetítés, Kaszás Attila színpad

14:30-15:00: Mese- és prózamondó verseny 9-12. osztály eredményhirdetés, Gobbi Hilda színpad

16:00-18:00: Beszélgetés Boldizsár Ildikóval, mesekutató, író, meseterapeutával; a Metamorphoses Meseterápiás Módszer megalkotójával, Gobbi Hilda színpad

17:00-18:15: Vuk filmvetítés, Kaszás Attila színpad

18:00-19:20: Szaffi filmvetítés, Gobbi Hilda színpad

19:30: Fesztiválzárás